Inter City Firm

L'Inter City Firm (ICF) a l'é stàita na formassion ëd hooligans tra le pì famose e violente ëd la Gran Brëtagna. Gropà a la squadra londinèisa dël West Ham United a l'é stàita ativa ant j'ani '70 e '80 an fasend ëd bataje con d'àutre partìe ëd tifos.

La còca a l'ha pijà sò nòm dal mes ëd traspòrt che a dovrava 'd pì quand a viagiava për compagné la squadra fòra 'd ca, valadì ij treno Inter City che ij tifos hammers a preferio 'd pì che ij treno dël tut ocupà dai tifos: cola-lì a l'era na tàtica dovrà për evité ij contròj ëd la polissìa. Quand la polissìa a l'é ancorzusse ëd costa técnica, l'ICF e d'àutre còche a l'han ancaminà a bogé con ëd cit forgon.

A la fin ëd j'ani '70 l'Inter City Firm a l'ha ancaminà a dovré l'ansidit stil casual an bandonand minca tipo 'd vestiari che a podèissa arciamé 'l West Ham United e parèj a l'ha podù bogesse con pì libertà ant le partìe fòra 'd ca.

Ant le ruse con j'àutre firm (parèj as ciamo le formassion dj'ultrà anglèis) ij mèmber dël grop a lassavo sempre an sël leu dla bataja 'n bijet ch'a disìa "Congratulations, You Have Just Met the ICF" (arlegrament, it l'has pen-a ancontrà l'ICF).

Un dij cap ëd l'ICF, Cass Pennant, a l'ha ciamà parèj un lìber che a conta la stòria dla banda che belavans a l'é ancora pa stàit virà an piemontèis.

La stòria dl'Inter City Firm a l'ha già portà a la realisassion ëd doi film: Green Street Hooligans dël 2005 (con Elijah Wood) e Cass (2008) dedicà a la figura 'd Cass Pennant.

Categorìa:Tifoserìe ëd fótbal
Categorìa:Fótbal ant ël Regn Unì